CELEX: 32022D0597
Language: sk
Date: 2022-04-11 00:00:00
Title: Rozhodnutie Rady (SZBP) 2022/597 z 11. apríla 2022 o podpore Európskej siete nezávislých odborných obcí zaoberajúcich sa otázkou nešírenia a odzbrojenia

12.4.2022   
               
               
                  SK
               
               
                  Úradný vestník Európskej únie
               
               
                  L 114/75
               
            
         ROZHODNUTIE RADY (SZBP) 2022/597
         z 11. apríla 2022
         o podpore Európskej siete nezávislých odborných obcí zaoberajúcich sa otázkou nešírenia a odzbrojenia
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 28 ods. 1 a článok 31 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Európska rada prijala 12. decembra 2003 stratégiu EÚ proti šíreniu zbraní hromadného ničenia (ďalej len „stratégia EÚ proti šíreniu ZHN“), ktorej kapitola III obsahuje zoznam opatrení, ktoré je potrebné prijať v rámci Únie, ako aj v tretích krajinách na účely boja proti tomuto šíreniu.
                  
               
                     (2)
                  
                  
                     Únia aktívne vykonáva stratégiu EÚ proti šíreniu ZHN a zavádza opatrenia uvedené v je kapitole III, napr. vytváranie potrebných štruktúr v rámci Únie.
                  
               
                     (3)
                  
                  
                     Rada prijala 8. decembra 2008 závery a dokument s názvom „Nové smery činnosti Európskej únie v boji proti šíreniu zbraní hromadného ničenia a ich nosičov“ (ďalej len „nové smery činnosti“), v ktorom sa uvádza, že šírenie zbraní hromadného ničenia (ďalej len „ZHN“) naďalej predstavuje jednu z najväčších výzev v oblasti bezpečnosti a že politika nešírenia je základnou súčasťou spoločnej zahraničnej a bezpečnostnej politiky (SZBP).
                  
               
                     (4)
                  
                  
                     V nových smeroch činnosti Rada vyzýva príslušné zloženia a orgány Rady, Komisiu, iné inštitúcie a členské štáty, aby konkrétnym spôsobom nadviazali na uvedený dokument.
                  
               
                     (5)
                  
                  
                     V nových smeroch činnosti Rada zdôrazňuje, že činnosť Únie zameraná na zabránenie šíreniu by mohla využívať podporu mimovládnej siete pre nešírenie, ktorá spája inštitúcie pre zahraničnú politiku a výskumné centrá, ktoré sa špecializujú na strategické oblasti Únie, pričom sa zakladá na užitočných sieťach, ktoré už existujú. Takáto sieť by sa mohla rozšíriť na inštitúcie v tretích krajinách.
                  
               
                     (6)
                  
                  
                     Rada 19. novembra 2018 prijala stratégiu EÚ proti nedovoleným strelným zbraniam, ručným a ľahkým zbraniam a ich munícii s názvom „Zabezpečenie zbraní, ochrana obyvateľov“ (ďalej len „stratégia EÚ pre RĽZ“). Stratégia EÚ pre RĽZ nahradila stratégiu EÚ na boj proti nedovolenému hromadeniu ručných a ľahkých zbraní (ďalej len „RĽZ“) a ich munície a nedovolenému obchodovaniu s nimi, ktorá bola prijatá v roku 2005. Nedovolené RĽZ naďalej prispievajú k nestabilite a násiliu v Únii, v jej bezprostrednom susedstve a v ostatných častiach sveta. Nedovolené ručné zbrane podnecujú ozbrojené násilie a organizovanú trestnú činnosť, ako aj globálny terorizmus a konflikty, a maria udržateľný rozvoj a úsilie v oblasti krízového riadenia. Destabilizujú celé regióny, ako aj štáty a ich spoločnosti a zvyšujú vplyv teroristických útokov. Z tohto dôvodu je Rada odhodlaná predchádzať nedovolenému obchodovaniu s RĽZ a ich muníciou a potláčať ho a presadzovať všestrannú zodpovednosť vo vzťahu k legálnemu obchodovaniu s RĽZ. V stratégii EÚ pre RĽZ sa zohľadňuje vývoj bezpečnostnej situácie vrátane hrozby terorizmu v Únii a vývoj konštrukcie a technológie RĽZ, ktorý ovplyvňuje schopnosť vlád riešiť túto hrozbu. Zohľadňujú sa v nej aj hlavné zásady globálnej stratégie EÚ z roku 2016.
                  
               
                     (7)
                  
                  
                     Rada prijala 26. júla 2010 rozhodnutie 2010/430/SZBP (1), ktorým sa zriadila Európska sieť nezávislých odborných obcí zaoberajúcich sa otázkou nešírenia a v ktorom sa ustanovilo, že technickým vykonávaním tohto rozhodnutia sa má poveriť Združenie EÚ pre nešírenie zbraní (ďalej len „združenie“).
                  
               
                     (8)
                  
                  
                     Výber združenia ako jediného prijímateľa grantu je v tomto prípade opodstatnený vôľou Únie, ktorú podporujú jej členské štáty, pokračovať v úspešnej spolupráci s Európskou sieťou nezávislých odborných obcí zaoberajúcich sa otázkou nešírenia, ktorá prispieva k vytváraniu spoločnej európskej kultúry nešírenia a odzbrojenia, ako aj pomáha Únii rozvíjať a formovať svoje politiky v tejto oblasti a zvýšiť viditeľnosť Únie. Vzhľadom na samotnú povahu združenia, ktoré vzniklo z podnetu Únie a v plnej miere závisí od jej podpory, je v tomto prípade potrebné poskytnúť 100 % financovanie. Združenie nemá žiadne nezávislé finančné zdroje ani právnu právomoc získavať iné finančné prostriedky. Združenie okrem toho vytvorilo sieť riadenú šiestimi odbornými obcami, ktorá združuje viac ako 100 odborných obcí, výskumných centier a univerzitných katedier, pričom spája takmer celú mimovládnu expertízu v oblasti nešírenia a odzbrojenia v Únii vrátane subjektov vo všetkých členských štátoch.
                  
               
                     (9)
                  
                  
                     Rada 10. marca 2014 prijala rozhodnutie 2014/129/SZBP (2), ktorým sa o tri roky predĺžila pokračujúca propagácia a finančná podpora Únie pre činnosti Európskej siete nezávislých odborných obcí zaoberajúcich sa otázkou nešírenia a ktorým sa združenie poverilo technickým vykonávaním uvedeného rozhodnutia.
                  
               
                     (10)
                  
                  
                     Rada prijala 3. apríla 2017 rozhodnutie (SZBP) 2017/632 (3), ktorým sa predlžuje platnosť rozhodnutia 2014/129/SZBP s cieľom umožniť ďalej vykonávať príslušné činnosti do 2. júla 2017.
                  
               
                     (11)
                  
                  
                     Rada 4. júla 2017 prijala rozhodnutie (SZBP) 2017/1195 (4), ktorým sa predlžuje obdobie vykonávania rozhodnutia 2014/129/SZBP od 3. júla do 31. decembra 2017 s cieľom umožniť usporiadanie jednej významnej výročnej konferencie o nešírení a odzbrojení v roku 2017, ako aj pokračovať v údržbe a aktualizácii internetovej platformy združenia.
                  
               
                     (12)
                  
                  
                     Rada 26. februára 2018 prijala rozhodnutie (SZBP) 2018/299 (5), ktorým sa o tri roky predĺžila pokračujúca propagácia a finančná podpora Únie pre činnosti Európskej siete nezávislých odborných obcí zaoberajúcich sa otázkou nešírenia a ktorým sa združenie poverilo technickým vykonávaním uvedeného rozhodnutia.
                  
               
                     (13)
                  
                  
                     Rada 16. apríla 2021 prijala rozhodnutie (SZBP) 2021/648 (6), ktorým sa predĺžilo obdobie vykonávania rozhodnutia (SZBP) 2018/299 do 17. mája 2022 z dôvodu výziev súvisiacich s vykonávaním, ktoré vyplývajú z pokračujúcej pandémie ochorenia COVID-19,
                  
               PRIJALA TOTO ROZHODNUTIE:
         
            Článok 1
            
               1.   Na účely prispievania k intenzívnejšiemu vykonávaniu stratégie EÚ proti šíreniu ZHN a stratégie EÚ pre RĽZ, ktoré sa zakladajú na zásadách účinného multilateralizmu, prevencie a spolupráce s tretími krajinami, sa ďalšie propagovanie a podpora činností európskej siete nezávislých odborných obcí zaoberajúcich sa otázkou nešírenia a odzbrojenia týmto predlžuje na plnenie týchto cieľov:
               
                           a)
                        
                        
                           podporovať politický dialóg a dialóg zameraný na bezpečnosť, ako aj dlhodobé diskusie o opatreniach na boj proti šíreniu ZHN a ich nosičov v rámci občianskej spoločnosti, a to najmä medzi expertmi, výskumnými pracovníkmi a zástupcami akademickej obce;
                        
                     
                           b)
                        
                        
                           poskytovať osobám pracujúcim v príslušných prípravných orgánoch Rady príležitosti na konzultácie so sieťou o otázkach súvisiacich s nešírením, odzbrojením a kontrolou vývozu zbraní a umožniť zástupcom členských štátov zúčastňovať sa na zasadnutiach združenia;
                        
                     
                           c)
                        
                        
                           vytvoriť užitočné východisko pre činnosť Únie a medzinárodného spoločenstva zameranú na nešírenie a odzbrojenie, a to najmä poskytovaním správ a/alebo odporúčaní zástupcom vysokého predstaviteľa Únie pre zahraničné veci a bezpečnostnú politiku (ďalej len „VP“);
                        
                     
                           d)
                        
                        
                           prispievať k zvýšeniu povedomia tretích krajín o výzvach spojených so šírením zbraní a odzbrojením a o potrebe spolupráce s Úniou a v rámci viacstranných fór, najmä Organizácie Spojených národov, s cieľom predchádzať programom šírenia, ktoré vyvolávajú obavy na celom svete, odrádzať od nich, zastaviť ich a podľa možnosti ich zrušiť;
                        
                     
                           e)
                        
                        
                           prispievať k rozvoju odborných znalostí a inštitucionálnych kapacít, pokiaľ ide o otázky nešírenia a odzbrojenia, v rámci odborných obcí a štátnych orgánov v Únii a tretích krajinách, a to aj posilnením vzdelávania v oblasti nešírenia a odzbrojenia, zvyšovaním informovanosti o týchto otázkach medzi mladšími generáciami a podporou budúcej generácie výskumných pracovníkov a odborníkov z praxe v tejto oblasti, a to najmä žien, a v prírodných a technických vedách.
                        
                     
            
               2.   Projekty, ktoré má Únia podporovať, zahŕňajú tieto konkrétne činnosti:
               
                           a)
                        
                        
                           poskytovanie prostriedkov na organizáciu významných výročných konferencií s tretími krajinami a občianskou spoločnosťou o nešírení a odzbrojení, na ktorých sa bude diskutovať o ďalších opatreniach na boj proti šíreniu ZHN a ich nosičov, ako aj o vzájomne súvisiacich cieľoch v oblasti odzbrojenia a na ktorých sa budú hľadať odpovede na výzvy spojené s konvenčnými zbraňami vrátane boja proti nedovolenému obchodovaniu a nadmernému hromadeniu RĽZ a ich munície. Tieto konferencie budú na medzinárodnej úrovni propagovať stratégiu EÚ proti šíreniu ZHN a stratégiu EÚ pre RĽZ, ako aj úlohu, ktorú v tejto oblasti zohrávajú inštitúcie Únie a odborné obce v Únii, na účely zvýšenia viditeľnosti politík Únie v tejto oblasti a predkladania správ a/alebo odporúčaní zástupcom VP;
                        
                     
                           b)
                        
                        
                           poskytovanie prostriedkov na organizáciu výročných konzultačných stretnutí zástupcov inštitúcií Únie, zástupcov členských štátov a expertov, aby si vymenili názory na hlavné otázky a kritické udalosti v oblasti odzbrojovania, nešírenia a kontroly vývozu zbraní, na účely predloženia správ a/alebo odporúčaní zástupcom VP;
                        
                     
                           c)
                        
                        
                           poskytovanie prostriedkov na organizáciu ad hoc seminárov pre expertov a odborníkov z praxe o celej škále otázok týkajúcich sa nešírenia a odzbrojenia, ktoré sa vzťahujú na nekonvenčné, ako aj konvenčné zbrane, na účely predloženia správ a/alebo odporúčaní zástupcom VP;
                        
                     
                           d)
                        
                        
                           poskytovanie prostriedkov na prípravu a uverejnenie politických dokumentov spracovávajúcich témy v rámci mandátu združenia a predostierajúcich politické a/alebo operačné možnosti;
                        
                     
                           e)
                        
                        
                           poskytovanie prostriedkov na nepretržité zvyšovanie povedomia, vzdelávanie a rozvoj odborných znalostí a inštitucionálnych kapacít v oblasti nešírenia a odzbrojenia v rámci odborných obcí a štátnych orgánov v Únii a tretích krajinách prostredníctvom:
                           
                                       —
                                    
                                    
                                       správy a ďalšieho vývoja kurzu elektronického učenia sa zahŕňajúceho všetky relevantné aspekty nešírenia a odzbrojenia,
                                    
                                 
                                       —
                                    
                                    
                                       vytvorenia pozícií na stáž v oblasti nešírenia a odzbrojenia pre študentov magisterského vysokoškolského štúdia alebo mladých diplomatov z Únie a tretích krajín,
                                    
                                 
                                       —
                                    
                                    
                                       pokračovanie v iniciatíve zameranej na mladé ženy a ďalšiu generáciu (Young Women and Next Generation Initiative) a v mentorskom programe,
                                    
                                 
                                       —
                                    
                                    
                                       organizovanie výročných študijných návštev v Bruseli pre účastníkov štipendijného programu OSN pre odzbrojenie organizovaného s cieľom propagovať politiky Únie v oblasti nešírenia, odzbrojenia a kontroly vývozu zbraní a zvyšovať viditeľnosť týchto politík,
                                    
                                 
                                       —
                                    
                                    
                                       organizovanie kurzu odbornej prípravy na zvyšovanie povedomia o rizikách šírenia zbraní vrátane rizík, ktoré vyplývajú z vývoja vo vede a technológiách, medzi študentmi prírodných vied;
                                    
                                 
                     
                           f)
                        
                        
                           poskytovanie prostriedkov na ďalšiu prevádzku, správu a vývoj internetovej platformy a súvisiacich účtov na sociálnych sieťach s cieľom uľahčiť kontakty, zabezpečiť jedinečné fórum pre európsky výskum v oblasti odzbrojenia a nešírenia zbraní, propagovať Európsku sieť nezávislých odborných obcí zaoberajúcich sa otázkou nešírenia a odzbrojenia, osloviť globálnu komunitu venujúcu sa otázkam nešírenia a odzbrojenia a podporiť vzdelávacie ponuky združenia, pokiaľ ide o kurzy odbornej prípravy na mieste, ako aj elektronické učenie sa.
                        
                     Podrobný opis projektov sa uvádza v prílohe.
            
         
         
            Článok 2
            
               1.   Za vykonávanie tohto rozhodnutia zodpovedá VP.
            
            
               2.   Technické vykonávanie činností uvedených v článku 1 ods. 2 uskutočňuje združenie, ktoré tvoria Nadácia pre strategický výskum (FRS – La Fondation pour la Recherche Stratégique), Frankfurtský inštitút pre výskum mieru (Peace Research Institute Frankfurt – HSFK/PRIF), Medzinárodný inštitút pre strategické štúdie (International Institute for Strategic Studies Europe – IISS-Europe), Štokholmský medzinárodný ústav pre výskum mieru (Stockholm International Peace Research Institute – SIPRI), Inštitút pre zahraničné záležitosti (IAI) v Ríme a Viedenské stredisko pre odzbrojenie a nešírenie (Vienna Center for Disarmament and Non-Proliferation – VCDNP). Združenie vykonáva uvedenú úlohu pod vedením VP. Na tento účel uzavrie VP so združením potrebné dohody.
            
            
               3.   Členské štáty a Európska služba pre vonkajšiu činnosť navrhnú v súlade s politikami Únie priority a témy osobitného záujmu na posúdenie vo výskumných programoch združenia, ktorým sa majú venovať pracovné dokumenty a semináre.
            
         
         
            Článok 3
            
               1.   Finančná referenčná suma na realizáciu projektov týkajúcich sa činností uvedených v článku 1 ods. 2 je 4 700 000 EUR.
            
            
               2.   S výdavkami financovanými zo sumy stanovenej v odseku 1 sa hospodári v súlade s postupmi a pravidlami, ktoré sa vzťahujú na všeobecný rozpočet Únie.
            
            
               3.   Na správne riadenie výdavkov uvedených v odseku 1 dohliada Komisia. Na tento účel uzavrie so združením dohodu o grante. V dohode sa stanoví, že združenie má zabezpečiť viditeľnosť príspevku Únie zodpovedajúcu jeho výške.
            
            
               4.   Komisia vyvinie úsilie, aby sa dohoda uvedená v odseku 3 uzavrela čo najskôr po nadobudnutí účinnosti tohto rozhodnutia. Radu informuje o všetkých ťažkostiach, ktoré sa počas tohto procesu vyskytnú, ako aj o dátume uzavretia dohody.
            
         
         
            Článok 4
            
               1.   VP informuje Radu o vykonávaní tohto rozhodnutia na základe pravidelných správ vypracovaných združením. Tieto správy tvoria základ hodnotenia, ktoré vykoná Rada.
            
            
               2.   Komisia podáva správy o finančných aspektoch projektov uvedených v článku 1 ods. 2.
            
         
         
            Článok 5
            
               1.   Toto rozhodnutie nadobúda účinnosť dňom jeho prijatia.
            
            
               2.   Účinnosť tohto rozhodnutia uplynie 36 mesiacov po uzavretí dohody uvedenej v článku 3 ods. 3. Ak sa však uvedená dohoda neuzavrie do 6 mesiacov po nadobudnutí účinnosti tohto rozhodnutia, účinnosť tohto rozhodnutia sa po uplynutí uvedenej lehoty skončí.
            
         
         
            V Luxemburgu 11. apríla 2022
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Rozhodnutie Rady (SZBP) 2010/430 z 26. júla 2010, ktorým sa zriaďuje Európska sieť nezávislých odborných obcí zaoberajúcich sa otázkou nešírenia na podporu vykonávania stratégie EÚ proti šíreniu zbraní hromadného ničenia (Ú. v. EÚ L 202, 4.8.2010, s. 5).
         
            (2)  Rozhodnutie Rady (SZBP) 2014/129 z 10. marca 2014, ktorým sa podporuje Európska sieť nezávislých odborných obcí zaoberajúcich sa otázkou nešírenia na podporu vykonávania stratégie EÚ proti šíreniu zbraní hromadného ničenia (Ú. v. EÚ L 71, 12.3.2014, s. 3).
         
            (3)  Rozhodnutie Rady (SZBP) 2017/632 z 3. apríla 2017, ktorým sa mení rozhodnutie 2014/129/SZBP, ktorým sa podporuje Európska sieť nezávislých odborných obcí zaoberajúcich sa otázkou nešírenia na podporu vykonávania stratégie EÚ proti šíreniu zbraní hromadného ničenia (Ú. v. EÚ L 90, 4.4.2017, s. 10).
         
            (4)  Rozhodnutie Rady (SZBP) 2017/1195 zo 4. júla 2017, ktorým sa mení rozhodnutie 2014/129/SZBP, ktorým sa podporuje Európska sieť nezávislých odborných obcí zaoberajúcich sa otázkou nešírenia na podporu vykonávania stratégie EÚ proti šíreniu zbraní hromadného ničenia (Ú. v. EÚ L 172, 5.7.2017, s. 14).
         
            (5)  Rozhodnutie Rady (SZBP) 2018/299 z 26. februára 2018 o podpore Európskej siete nezávislých odborných obcí zaoberajúcich sa otázkou nešírenia a odzbrojenia na účely podpory vykonávania stratégie EÚ proti šíreniu zbraní hromadného ničenia (Ú. v. EÚ L 56, 28.2.2018, s. 46).
         
            (6)  Rozhodnutie Rady (SZBP) 2021/648 zo 16. apríla 2021, ktorým sa mení rozhodnutie (SZBP) 2018/299 o podpore Európskej siete nezávislých odborných obcí zaoberajúcich sa otázkou nešírenia a odzbrojenia na účely podpory vykonávania stratégie EÚ proti šíreniu zbraní hromadného ničenia (Ú. v. EÚ L 133, 20.4.2021, s. 57).
      
      
         
            PRÍLOHA
            PROJEKTOVÝ DOKUMENT
            
               Združenie EÚ pre nešírenie zbraní a odzbrojenie (fáza IV) – HR(2022) 34
            
            17. januára 2022
            Združenie EÚ pre nešírenie zbraní a odzbrojenie (EUNPDC) vytvorila Rada Európskej únie s cieľom vytvoriť európsku sieť nezávislých odborných obcí na podporu politického a bezpečnostného dialógu a dlhodobej diskusie o opatreniach na boj proti šíreniu zbraní hromadného ničenia (ZHN) a ich nosičov. Tento dialóg sa vzťahuje aj na otázky týkajúce sa konvenčných zbraní vrátane ručných a ľahkých zbraní (RĽZ). EÚ obnovila podporu tohto projektu, ktorý bol spustený v roku 2010 rozhodnutím Rady 2010/430/SZBP, na ďalšie dve fázy v roku 2014 (rozhodnutím Rady 2014/129/SZBP) a v roku 2018 (rozhodnutím Rady (SZBP) 2018/299). Realizácia fázy III sa ukončí v máji 2022.
            EUNPDC v súčasnosti pozostáva z Nadácie pre strategický výskum (FRS – Fondation pour la recherche stratégique), Inštitútu pre zahraničné záležitosti (IAI – Istituto Affari Internazionali), Medzinárodného inštitútu pre strategické štúdie (IISS), Frankfurtského inštitútu pre výskum mieru (HSFK/PRIF), Štokholmského medzinárodného ústavu pre výskum mieru (SIPRI) a Viedenského strediska pre odzbrojenie a nešírenie (VCDNP). V priebehu rokov sa sieť rozšírila a v súčasnosti má 104 členov z odborných obcí, výskumných centier a katedier univerzít so sídlom vo všetkých členských štátoch EÚ a v šiestich ďalších krajinách (Nórsko, Srbsko, Švajčiarsko, Turecko, Ukrajina, Spojené kráľovstvo).
            Úlohou združenia je koordinovať a podporovať sieť a sprístupňovať jej odborné znalosti EÚ s cieľom utvárať diskusiu svojich príslušných orgánov o politikách v oblasti nešírenia, kontroly zbrojenia a odzbrojenia a poskytovať nápady, analýzy a odporúčania. Združenie plní túto úlohu prostredníctvom rôznorodých činností vrátane medzinárodných konferencií a stretnutí, vzdelávacích činností, publikácií a osvety. Počas fázy III projektu sa rozsah práce združenia postupne rozšíril tak, aby reagoval na potrebu vybudovať medzi budúcou generáciou odborníkov z praxe a akademických pracovníkov, ako aj medzi odborníkmi v oblasti prírodných vied viac kapacít, informovanosti a príležitostí v oblasti odzbrojenia, nešírenia a kontroly zbrojenia. Osobitná pozornosť sa venovala aj potrebe zapojiť do tejto oblasti viac žien.
            Vzhľadom na neustály vývoj a výzvy v oblasti odzbrojenia, nešírenia a kontroly zbrojenia sú zvolanie združenia a výskum a osvetová činnosť združenia a siete mimoriadne dôležité pre EÚ a jej členské štáty. V nadväznosti na prácu vykonanú v predchádzajúcich fázach projektu sa vo fáze IV EUNPDC, ako sa uvádza v tomto dokumente, uvažuje o tom, ako môžu jej činnosti naďalej umožňovať združeniu a sieti formovať prácu EÚ v tejto dôležitej oblasti.
            1.   Všeobecné riadenie
            
            V rámci všeobecného riadenia bude SIPRI naďalej dohliadať na činnosti združenia a Európskej siete nezávislých odborných obcí zaoberajúcich sa otázkou nešírenia a odzbrojenia (ďalej len „sieť“) a koordinovať ich, a to aj prostredníctvom organizovania zasadnutí riadiaceho výboru medzi zástupcami Európskej služby pre vonkajšiu činnosť (ESVČ), Európskej komisie a združenia a plnením povinností podávania správ. Zahŕňa to aj úlohu ďalej rozširovať rozmanitosť siete z hľadiska akademických disciplín, geografie, pohlavia a veku. Všeobecné riadenie zahŕňa aj čas, ktorý majú všetci členovia združenia na plnenie všeobecných riadiacich úloh (napr. účasť na koordinačných stretnutiach, predkladanie informácií koordinátorovi) a náklady na zviditeľnenie.
            Fáza IV (2022 – 2025) bude zahŕňať aj:
            
                        —
                     
                     
                        Vytvorenie programového výboru EUNPDC zloženého zo zástupcov členov združenia, ESVČ a Európskej komisie s cieľom poskytovať informácie o obsahu a organizácii výročnej konferencie a iných projektov (napr. konzultačného stretnutia, série publikácií a ad hoc seminárov).
                     
                  
                        —
                     
                     
                        Šesť ústnych (virtuálnych alebo za osobnej účasti) brífingov pre CONOP, COARM a iné orgány EÚ, ktoré podľa potreby organizujú experti pridružení k členom siete alebo združenia na žiadosť ESVČ (predtým poskytované prostredníctvom projektu asistenčnej služby).
                     
                  2.   Opis projektov
            
            Tieto ciele sú prierezové pre všetky projekty:
            
                        —
                     
                     
                        zabezpečenie rodovej a geografickej rozmanitosti vo všetkých činnostiach
                     
                  
                        —
                     
                     
                        podpora budúcej generácie expertov na nešírenie a odzbrojenie
                     
                  2.1   Organizácia výročnej konferencie v oblasti nešírenia a odzbrojenia (pod vedením: IAI)
            
            
               Účel a opis projektu
            
            Na výročnej konferencii, na ktorej sa zúčastnia vládni experti, nezávislé odborné obce a ďalší experti z akademickej obce z EÚ a pridružených štátov, ako aj tretích krajín, sa bude diskutovať o ďalších opatreniach na účely boja proti šíreniu ZHN a ich nosičov a o vzájomne súvisiacich cieľoch v oblasti odzbrojenia a budú sa na nich hľadať odpovede na výzvy spojené s konvenčnými zbraňami vrátane boja proti nedovolenému obchodovaniu a nadmernému hromadeniu RĽZ a ich munície, ako aj o rizikách a príležitostiach súvisiacich so vznikajúcimi technológiami.
            Vo fáze IV (2022 – 2025) táto činnosť zahŕňa organizáciu jednej výročnej konferencie ročne. Cieľom združenia je usporiadať konferenciu za osobnej prítomnosti účastníkov, ale s možnosťou časť podujatia alebo celé podujatie vysielať v priamom prenose. Ak by sa naďalej uplatňovali obmedzenia cestovania a zasadnutí v súvislosti s pandémiou COVID-19, združenie je pripravené upraviť formát podujatia, ako to už urobilo vo fáze III. Okrem toho:
            
                        —
                     
                     
                        V nadväznosti na výročnú konferenciu sa uskutoční stretnutie siete za osobnej prítomnosti účastníkov. Počas celého roka sa budú konať ďalšie stretnutia siete, ktoré budú virtuálne.
                     
                  
                        —
                     
                     
                        Stretnutie budúcej generácie sa bude organizovať súbežne s výročnou konferenciou, ale bude spojené s ďalšími aktivitami, do ktorých sú zapojení mladí experti (pozri bod 2.6 tohto dokumentu).
                     
                  
                        —
                     
                     
                        Na konferenciu sa pozvú osoby mentorované v rámci mentorského programu EUNPDC.
                     
                  
               Výsledky projektu
            
            
                        —
                     
                     
                        Usporadúvanie významnej medzinárodnej konferencie o nešírení a odzbrojení pod vedením Európskej únie, ktorá zostane kľúčovým miestom propagácie strategických diskusií o opatreniach zameraných na boj proti šíreniu ZHN a ich nosičov, ako aj vzájomne súvisiacich cieľov v oblasti odzbrojenia, na účely riešenia výziev týkajúcich sa konvenčných zbraní vrátane boja proti nedovolenému obchodovaniu a nadmernému hromadeniu RĽZ a ich munície.
                     
                  
                        —
                     
                     
                        Zvýšenie viditeľnosti politík Únie v oblasti nešírenia ZHN a RĽZ a chemickej, biologickej, rádiologickej a jadrovej bezpečnosti, ako aj povedomia o nich medzi vládnymi úradníkmi, v akademickej obci a občianskej spoločnosti tretích krajín.
                     
                  
                        —
                     
                     
                        Propagovanie úlohy a súdržnosti siete a úlohy Únie v tejto oblasti.
                     
                  
                        —
                     
                     
                        Budovanie odborných znalostí v oblasti nešírenia a odzbrojenia v krajinách, v ktorých sú nedostatočné, vrátane tretích krajín, s osobitným zameraním na podporu budúcej generácie.
                     
                  
                        —
                     
                     
                        Predloženie odporúčaní zameraných na činnosti, ktorými by sa posilnilo vykonávanie stratégie EÚ proti šíreniu ZHN a stratégie EÚ pre RĽZ a ktoré by vytvorili užitočné východisko pre činnosť Únie a medzinárodného spoločenstva zameranú na nešírenie a konvenčné zbrane.
                     
                  
                        —
                     
                     
                        Zvýšenie povedomia a poznatkov inštitúcií Únie, členských štátov, občianskej spoločnosti a tretích krajín o hrozbách súvisiacich so ZHN a ich nosičmi, čím by sa im umožnilo tieto hrozby lepšie predvídať.
                     
                  2.2   Organizácia výročného konzultačného stretnutia v oblasti nešírenia a odzbrojenia (pod vedením: FRS)
            
            
               Účel a opis projektu
            
            Konzultačné stretnutia za účasti zástupcov EÚ, členských štátov a odborných obcí by mali byť venované krátkodobým i strednodobým výzvam, ktorým Únia čelí v oblasti nešírenia a odzbrojenia, najmä pokiaľ ide o ZHN a ich nosiče, konvenčné zbrane vrátane RĽZ a nové druhy zbraní a nosičov.
            Vo fáze IV projektu táto činnosť zahŕňa organizáciu jedného konzultačného stretnutia za rok rozdeleného do dvoch častí, z ktorých každá sa týka otázok súvisiacich s CONOP a COARM, a prípravu súvisiacich správ a/alebo odporúčaní. Program týchto podujatí sa pripraví v úzkej spolupráci s ESVČ a pracovnými skupinami Rady v oblasti SZBP pre nešírenie zbraní a odzbrojenie (CONOP) a pre vývoz konvenčných zbraní (COARM). V prípade potreby sa uskutočnia konzultácie s ďalšími orgánmi (napr. s pracovnou skupinou ESVČ pre kozmický priestor). Konkrétne:
            
                        —
                     
                     
                        Výročné konzultačné stretnutie sa bude skladať z maximálne dvoch dní rozdelených medzi zasadnutia CONOP a COARM. Predpokladá sa v ňom osobná účasť až 50 osôb z európskych odborných obcí, členských štátov EÚ a inštitúcií EÚ, ktoré sa špecializujú na otázky odzbrojenia a nešírenia zbraní hromadného ničenia a konvenčných zbraní vrátane RĽZ, ako aj vznikajúcich technológií, na každom z týchto dvoch zasadnutí zameraných na CONOP a COARM.
                     
                  
                        —
                     
                     
                        Konzultačné stretnutie sa bude konať vo formáte s osobnou účasťou počas dvoch dní, aby sa čo najviac zintenzívnili výmeny medzi účastníkmi.
                     
                  
               Výsledky projektu
            
            
                        —
                     
                     
                        Výmena informácií a analýz, ktoré sa týkajú súčasných trendov v oblasti šírenia zbraní, medzi odborníkmi z praxe a expertmi z akademickej obce z členských štátov Únie, ako aj špecializovaným personálom ESVČ a inštitúcií Únie.
                     
                  
                        —
                     
                     
                        Diskusia o najlepších možnostiach a spôsoboch vykonávania politík Únie zameraných na boj proti šíreniu zbraní.
                     
                  
                        —
                     
                     
                        Poskytovanie konštruktívnej spätnej väzby Únii o jej stratégii boja proti šíreniu ZHN a stratégii EÚ pre RĽZ zo strany nezávislých európskych odborných obcí a predkladanie návrhov zo strany odborníkov z praxe výskumníkom v súvislosti s témami, ktoré sú z politického hľadiska najrelevantnejšie, na účely ďalšieho výskumu.
                     
                  
                        —
                     
                     
                        Identifikovanie relevantných otázok v oblasti nešírenia a odzbrojenia na účely vypracovania správ zameraných na politiku.
                     
                  
                        —
                     
                     
                        Vypracúvanie správ zameraných na politiku spolu so súborom odporúčaní na činnosti pre zástupcov VP.
                     
                  2.3   Organizácia deviatich ad hoc seminárov v oblasti nešírenia a odzbrojenia
            
            
               Účel a opis projektu
            
            Ad hoc semináre slúžia na účely konzultácií na ad hoc základe medzi sieťou, Úniou a jej členskými štátmi s cieľom zaoberať sa dôležitými udalosťami a politickými možnosťami EÚ, ako aj poskytovať príležitosť sieti, členským štátom a inštitúciám EÚ šíriť osvetu medzi cieľovými skupinami v rámci Únie aj mimo nej.
            Projekt zabezpečuje organizáciu najviac deviatich ad hoc seminárov expertov a vypracovanie súvisiacej stručnej písomnej správy. Pre fázu IV:
            
                        —
                     
                     
                        Tri semináre sa uskutočnia za osobnej prítomnosti účastníkov a šesť vo virtuálnom formáte.
                     
                  
                        —
                     
                     
                        V rámci organizovania seminárov sa príslušným expertom pridruženým k sieti, združeniu alebo v prípadne iným inštitútom zadá úloha vypracovať ad hoc stručnú písomnú správu zameranú na tému seminára. Tieto stručné správy sa rozošlú buď pred seminárom ako podkladový dokument, alebo po ňom, aby poskytli prehľad hlavných výsledkov. Tieto ad hoc stručné správy sa uverejnia na webovom sídle združenia.
                     
                  
                        —
                     
                     
                        ESVČ môže tiež požiadať o samostatné stručné správy (predtým dokumenty asistenčnej služby) namiesto písomnej správy zameranej na tému ad hoc seminára.
                     
                  
               Výsledky projektu
            
            
                        —
                     
                     
                        Výmena informácií a analýz, ktoré sa týkajú súčasných trendov v oblasti šírenia zbraní, medzi odborníkmi z praxe a expertmi z akademickej obce z členských štátov Únie, ako aj špecializovaným personálom ESVČ a inštitúcií Únie.
                     
                  
                        —
                     
                     
                        Diskusia o najlepších možnostiach a spôsoboch vykonávania politík Únie zameraných na boj proti šíreniu zbraní.
                     
                  
                        —
                     
                     
                        Poskytovanie konštruktívnej spätnej väzby Únii o jej stratégii boja proti šíreniu ZHN a stratégii pre RĽZ zo strany nezávislých odborných obcí v Únii a predkladanie návrhov zo strany odborníkov z praxe odborným obciam v súvislosti s témami, ktoré sú z politického hľadiska najrelevantnejšie, na účely ďalšieho výskumu.
                     
                  
                        —
                     
                     
                        Identifikovanie relevantných otázok v oblasti nešírenia a odzbrojenia na účely vypracovania správ zameraných na politiku.
                     
                  
                        —
                     
                     
                        Vypracúvanie správ zameraných na politiku spolu so súborom odporúčaní na činnosti pre zástupcov VP. Tieto správy sa rozošlú príslušným inštitúciám Únie a členským štátom.
                     
                  2.4.   Uverejnenie 15 politických dokumentov EÚ o nešírení a odzbrojení (pod vedením: SIPRI)
            
            
               Účel a opis projektu
            
            Projekt zabezpečuje vypracovanie a uverejnenie približne 15 politických dokumentov. Úlohu vypracovať politické dokumenty zadá združenie a vypracuje ich v prvom rade združenie alebo sieť s cieľom zabezpečiť vyvážené a rôznorodé zastúpenie názorov z hľadiska rodovej rovnosti a tematických a regionálnych odborných znalostí. Séria politických dokumentov bude podľa možnosti zahŕňať príspevky odborníkov „budúcej generácie“, ktoré prispievajú k ich profesijnému rozvoju. Tieto dokumenty sa budú vzťahovať na témy, ktoré patria do mandátu združenia. V každom dokumente sa navrhnú odporúčania/možnosti politiky. Všetky politické dokumenty sa budú uverejňovať na webovej stránke združenia.
            
               Výsledky projektu
            
            
                        —
                     
                     
                        Posilnenie politického a bezpečnostného dialógu o opatreniach na boj proti šíreniu ZHN a ich nosičov, kontrole zbrojenia a odzbrojení, predovšetkým medzi expertmi, výskumnými pracovníkmi a zástupcami akademickej obce.
                     
                  
                        —
                     
                     
                        Zvýšenie povedomia, znalostí a porozumenia v rámci občianskej spoločnosti, Európskej siete nezávislých odborných obcí zaoberajúcich sa otázkou nešírenia a vlád o otázkach súvisiacich s politikami Únie v oblasti nešírenia, kontroly zbrojenia a odzbrojenia.
                     
                  
                        —
                     
                     
                        Predloženie politických a/alebo operačných variantov vysokému predstaviteľovi, inštitúciám Únie a členským štátom.
                     
                  
                        —
                     
                     
                        Rozvoj činností na úrovni Únie súvisiacich s nešírením, kontrolou zbrojenia a odzbrojením prostredníctvom reflexie, informácií a analýz.
                     
                  2.5.   Podpora a posilnenie vzdelávania v oblasti nešírenia a odzbrojenia
            
            Projekt pozostáva z týchto činností:
            2.5.1.   
                  Aktualizácia infraštruktúry a kurzov elektronického vzdelávania EÚ v oblasti nešírenia a odzbrojenia (pod vedením: PRIF)
            
            
               Účel a opis projektu
            
            Táto činnosť sa zameria na celosvetové šírenie a využívanie nástroja elektronického učenia sa, ktorý bol vytvorený vo fázach II a III. Kurz v súčasnosti pozostáva z 20 vzdelávacích jednotiek týkajúcich sa všetkých relevantných otázok týkajúcich sa nešírenia a odzbrojenia. Vo fáze IV sa bude všetkých 20 jednotiek pravidelne aktualizovať, aby študentom poskytli najnovšie fakty a údaje. Vzhľadom na významné zmeny v oblasti nešírenia a odzbrojenia v posledných rokoch sa táto fáza zameriava na výraznú aktualizáciu 15 pôvodných vzdelávacích jednotiek vytvorených v rokoch 2014 až 2017, a to pokiaľ ide o obsah, používateľskú ústretovosť a používateľské rozhranie, ako aj grafický a obrazový dizajn. Tieto zmeny uľahčia aktualizáciu vzdelávacích jednotiek.
            Osobitná pozornosť sa bude opäť venovať prístupnosti, t. j. modernizácii pre používateľov so zrakovým alebo sluchovým postihnutím. Zrozumiteľnosť celého kurzu sa zvýši prostredníctvom lingvistického preskúmania zo strany špecialistov, ktorých materinským jazykom je angličtina. Pokračujúca osveta a podpora vzdelávacích inštitúcií umožní ľahké začlenenie elektronického učenia sa do univerzitných magisterských programov a iných vzdelávacích ponúk a bude nabádať na globálne používanie kurzu elektronického učenia sa.
            
               Výsledky projektu
            
            
                        —
                     
                     
                        Správa, optimalizácia a aktualizácia existujúceho kurzu elektronického učenia sa v oblasti nešírenia a odzbrojenia zahŕňajúceho všetky relevantné aspekty nešírenia a odzbrojenia.
                     
                  
                        —
                     
                     
                        Osvetová činnosť a pomoc pre pedagógov a školiteľov prednášateľov, aby mohli využívať vzdelávacie zdroje EÚ v oblasti nešírenia a odzbrojenia.
                     
                  
                        —
                     
                     
                        Osvetová činnosť a pomoc pre novinárov a nižšie postavených diplomatov, aby mohli využívať vzdelávacie zdroje EÚ v oblasti nešírenia a odzbrojenia.
                     
                  
                        —
                     
                     
                        Poskytovanie podpory pri výučbe o kontrole zbrojenia, nešírení zbraní a odzbrojení na univerzitných seminároch.
                     
                  
                        —
                     
                     
                        Poskytovanie podpory na kombinovanie elektronického učenia sa a odbornej prípravy v triede („zmiešané učenie“).
                     
                  
                        —
                     
                     
                        Prehĺbenie znalostí o politikách Únie v oblasti nešírenia a odzbrojenia v celej EÚ a v tretích krajinách.
                     
                  
                        —
                     
                     
                        Poskytovanie nepretržite aktualizovaných otvorených vzdelávacích zdrojov pre všetky zainteresované strany, ktoré sa zapájajú do výskumu a programovania v oblasti nešírenia.
                     
                  
                        —
                     
                     
                        Poskytovanie kritických znalostných podkladov pre odborníkov z praxe a akademických pracovníkov v oblasti nešírenia.
                     
                  2.5.2.   
                  „Výučbová klinika“ (centrum vyučovacích zdrojov) (pod vedením: PRIF)
            
            
               Účel a opis projektu
            
            Táto činnosť bude pokračovať v práci začatej v rokoch 2021/22 s cieľom posilniť vzdelávanie v EÚ v oblasti odzbrojenia, kontroly zbrojenia a nešírenia zbraní. Doteraz bolo prostredníctvom rozsiahleho vyhľadávania na internete identifikovaných 59 relevantných kurzov, ktoré sa v poslednom čase vyučujú na univerzitách v EÚ. Príslušní prednášajúci boli kontaktovaní jednotlivo. V reakcii na to bolo sprístupnených 24 učebných osnov. Výsledkom predbežného hodnotenia boli dvoje vzorové osnovy a krátke zhrnutia kľúčových textov. Vo fáze IV bude projekt obsahovať kurzy na európskych a severoamerických univerzitách a vyhľadávanie sa rozšíri aj na nezápadné krajiny. Štatistická analýza sa bude neustále spresňovať a aktualizovať. Prednášateľom a učiteľom sa navrhne ďalší materiál.
            
               Výsledky projektu
            
            
                        —
                     
                     
                        Webové sídlo združenia bude poskytovať širokú škálu učebných plánov vzdelávacích podujatí, ktoré majú slúžiť ako príklady a inšpirácia.
                     
                  
                        —
                     
                     
                        Štatistické hodnotenie existujúcich kurzov, napr. pokiaľ ide o preberané témy, teoretické prístupy alebo rodovú rozmanitosť, bude uverejňované na webovom sídle združenia a prezentované na konferenciách alebo seminároch.
                     
                  
                        —
                     
                     
                        Vytvorenie a aktualizácia dvoch vzorových učebných osnov pre nových učiteľov.
                     
                  
                        —
                     
                     
                        Krátke zhrnutia relevantnej alebo chýbajúcej literatúry uverejnené na webovom sídle združenia.
                     
                  2.5.3.   
                  Kurz odbornej prípravy v oblasti zvyšovania povedomia o šírení zbraní (pod vedením: SIPRI)
            
            
               Účel a opis projektu
            
            Táto činnosť sa vzťahuje na zorganizovanie 6 kurzov odbornej prípravy na zvyšovanie povedomia o rizikách spojených so šírením zbraní medzi študentmi riadneho vysokoškolského štúdia a doktorandského štúdia v oblasti prírodných vied a iných relevantných oblastiach. Vytvorí sa ňou tiež prepojenie medzi spoločenskými a prírodnými vedami, čo sa v poslednej fáze označilo za naliehavú potrebu. To bude zahŕňať rozvoj špecializovaných osnov pre rôzne cieľové skupiny (napríklad biomedicína, inžinierstvo alebo jadrová oblasť) a uskutočnenie dvoch kurzov ročne. Vo fáze IV sa tri z týchto kurzov zorganizujú za osobnej prítomnosti účastníkov v Štokholme a tri sa uskutočnia virtuálne.
            
               Výsledky projektu
            
            
                        —
                     
                     
                        Posilnená kapacita budúcej generácie akademických pracovníkov v oblasti prírodných vied a iných relevantných oblastiach, pokiaľ ide o nástroje a politiky týkajúce sa nešírenia zbraní.
                     
                  
                        —
                     
                     
                        Prispenie k cieľu politiky Únie v oblasti nešírenia zbraní prostredníctvom lepšej informovanosti o rizikách šírenia v disciplínach s vysokou mierou rizika šírenia a rýchlym technologickým vývojom; ako aj príležitosti na riešenie rizík šírenia prostredníctvom technologického vývoja.
                     
                  
                        —
                     
                     
                        Kombinácia diaľkového vzdelávania (elektronické učenie sa) a odbornej prípravy na mieste („zmiešané učenie“).
                     
                  2.6.   Propagovanie otázok súvisiacich s oblasťou nešírenia a odzbrojenia zamerané na mladé ženy a budúcu generáciu
            
            Projekt pozostáva z týchto činností:
            2.6.1.   
                  Program stáží (pod vedením: PRIF)
            
            
               Účel a opis projektu
            
            V rámci tejto činnosti sa zabezpečujú európske stáže pre problematiku nešírenia zbraní a odzbrojenia pre približne 30 študentov riadneho vysokoškolského štúdia alebo nižšie postavených diplomatov, každá na obdobie najviac troch mesiacov. Stáže zorganizuje a zdokumentuje združenie a v rámci nich sa bude kombinovať účasť na podujatiach a seminároch, úlohy v oblasti čítania a písania a zapojenie sa do projektu. Stáže môžu hostiť všetky inštitúty, ktoré sú členmi siete. 24 z 30 stáží je vyhradených pre európskych kandidátov, zatiaľ čo zvyšných šesť stáží je vyhradených pre neeurópskych kandidátov. Všetci stážisti sa budú v čo najväčšej možnej miere pozývať na konferencie a semináre organizované združením počas obdobia stáže.
            
               Výsledky projektu
            
            
                        —
                     
                     
                        Posilnené kapacity v rámci budúcej generácie akademických pracovníkov a odborníkov z praxe v oblasti politiky nešírenia a tvorby programov.
                     
                  
                        —
                     
                     
                        Hlbšie znalosti o politikách Únie v oblasti nešírenia a odzbrojenia v celej Únii.
                     
                  
                        —
                     
                     
                        Lepšie porozumenie stratégiám, politikám a prístupom Únie v oblasti nešírenia v tretích krajinách.
                     
                  
                        —
                     
                     
                        Vytvorenie sietí mladých odborníkov z praxe a zástupcov akademickej obce a uľahčenie praktickej spolupráce.
                     
                  
                        —
                     
                     
                        Posilnené budovanie kapacít, pokiaľ ide o politiky Únie v oblasti ZHN a RĽZ v rámci siete.
                     
                  2.6.2.   
                  Činnosti a mentorský program so zameraním na budúcu generáciu a mladé ženy (pod vedením: VCDNP)
            
            
               Účel a opis projektu
            
            Projekt je inšpirovaný široko vnímanou vekovou a rodovou nerovnováhou medzi expertmi a odborníkmi z praxe v oblasti nešírenia, odzbrojenia a kontroly zbrojenia, preto je jeho cieľom vystaviť študentov bakalárskeho a magisterského stupňa vysokoškolského štúdia a študentov postgraduálneho štúdia otázkam nešírenia zbraní, odzbrojenia a kontroly zbrojenia, zvýšiť ich informovanosť o nich a podporiť ich zapojenie do podujatí a seminárov o príslušných témach. Vo fáze IV sa v rámci tejto činnosti uskutočnia dve osobné informačné návštevy na univerzitách v Európe ročne s cieľom zviditeľniť túto oblasť a zlepšiť príležitosti pre mladých akademických pracovníkov. V rámci tejto činnosti sa budú ďalej organizovať webináre o tematických oblastiach, ktoré vždy obsahujú informácie o kariérnych príležitostiach alebo možnostiach pre mladých ľudí.
            S cieľom zvýšiť prítomnosť žien v tejto oblasti sa bude v rámci projektu vo fáze IV realizovať každoročne aj formálny mentorský program (v trvaní 1 roka) s cieľom spojiť 20 mladých žien s 20 mentormi s cieľom pomôcť zlepšiť siete jednotlivcov, zlepšiť porozumenie v danej oblasti a vyhľadať kariérne poradenstvo. Mentorský program bude sprevádzaný stretnutiami expertov, spoločenskými podujatiami a seminármi zameranými na budovanie zručností.
            
               Výsledky projektu
            
            
                        —
                     
                     
                        Zlepšenie kapacít v rámci budúcej generácie akademických pracovníkov a odborníkov z praxe v oblasti nešírenia, odzbrojenia a kontroly zbrojenia.
                     
                  
                        —
                     
                     
                        Zlepšenie chápania oblasti a príslušných politík EÚ.
                     
                  
                        —
                     
                     
                        Zvýšenie informovanosti o príležitostiach pre mladých akademických pracovníkov, najmä ženy, aby sa viac angažovali v oblasti nešírenia, odzbrojenia a kontroly zbrojenia.
                     
                  
                        —
                     
                     
                        Posilnenie sietí medzi mladými odborníkmi z praxe a medzi mladými odborníkmi z praxe a etablovanými expertmi.
                     
                  
                        —
                     
                     
                        Zlepšenie spolupráce s mladými akademickými pracovníkmi, ktorí majú záujem dozvedieť sa viac o danej oblasti a majú záujme o vstup do tohto odboru.
                     
                  2.7.   Návšteva účastníkov štipendijného programu OSN zameraného na odzbrojenie v Bruseli (pod vedením: VCDNP)
            
            
               Účel a opis projektu
            
            Projekt v rámci štipendijného programu OSN zameraného na odzbrojenie poskytuje dvoj- až trojdňovú študijnú návštevu v Bruseli v Belgicku, ktorá má štipendistom umožniť dozvedieť sa viac o EÚ, jej politikách, fungovaní a inštitúciách. Návšteva sa uskutoční v rámci európskej zložky štipendijného programu. Cieľom programu je poskytnúť komplexný prehľad o hlavných inštitúciách a orgánoch EÚ, ktoré tvoria politiku, najmä pokiaľ ide o nešírenie a odzbrojenie, a poskytuje tematické prezentácie o činnosti EÚ v tejto oblasti vrátane podporných programov ponúkaných tretím krajinám.
            
               Výsledky projektu
            
            
                        —
                     
                     
                        Zlepšenie znalostí a zviditeľnenia fungovania inštitúcií v EÚ a jej politík, ako aj podporných programov v oblasti nešírenia a odzbrojenia v tretích krajinách.
                     
                  
                        —
                     
                     
                        Zlepšenie odborných znalostí o otázkach týkajúcich sa ZHN a RĽZ v partnerských krajinách a tretích krajinách.
                     
                  
                        —
                     
                     
                        Zintenzívnenie spolupráce s Úradom OSN pre otázky odzbrojenia a príspevok k úsiliu v oblasti vzdelávania v rámci štipendijného programu OSN zameraného na odzbrojenie.
                     
                  2.8.   Osveta a komunikácia (pod vedením: FRS)
            
            Projekt pozostáva z týchto činností:
            
               
                  Webové sídlo, platforma siete a osveta (pod vedením: FRS)
            
            
               Účel a opis projektu
            
            Táto činnosť poskytuje prostriedky na hostiteľské služby webového servera (webhosting), tvorbu webového sídla a technickú údržbu webovej stránky združenia a sociálne siete (Twitter, LinkedIn, Youtube). Po vytvorení digitálnej platformy spolupráce v predchádzajúcej fáze na uľahčenie komunikácie, spolupráce a výmeny najlepších postupov v rámci siete sa táto činnosť bude vzťahovať na riadenie komunít, aktualizácie a technickú údržbu platformy. Členovia siete budú priamejšie zapojení prostredníctvom tejto digitálnej platformy spolupráce, a to interakciou na fóre, zdieľaním svojich zdrojov a nadchádzajúcich podujatí, ako aj poskytovaním aktuálnych informácií o svojich expertoch a inštitúte. Každý jednotlivý výskum bude schopný vytvoriť si osobitný profil na platforme, získavať informácie o EUNPDC a sieti a komunikovať s ostatnými používateľmi. Okrem toho:
            
                        —
                     
                     
                        Na rôznych platformách sa budú naďalej propagovať a podporovať publikácie, podujatia a pracovné príležitosti združenia a ďalších členov siete.
                     
                  
                        —
                     
                     
                        Konferencie, ktoré organizuje združenie, sa budú naďalej propagovať a dokumentovať na webovom sídle (podľa potreby podkladové dokumenty, programy, prezentácie, videozáznamy verejných zasadnutí).
                     
                  
                        —
                     
                     
                        Vzdelávacie príležitosti v rámci združenia vrátane kurzu elektronického učenia sa, vyučovacích zdrojov, iniciatívy zameranej na mladé ženy a budúcu generáciu, štipendií a príležitostí na stáže sa budú naďalej propagovať v osobitnej časti webového sídla.
                     
                  
                        —
                     
                     
                        Vytvoria sa prepojenia medzi webovým sídlom a platformou s cieľom zabezpečiť integráciu a pravidelnú aktualizáciu všetkých informačných a komunikačných nástrojov, ktoré združenie používa.
                     
                  
                        —
                     
                     
                        Naďalej sa bude každý mesiac uverejňovať informačný bulletin. Každé vydanie bude obsahovať: 1) fórum umožňujúce zástupcom siete propagovať ich výskumné činnosti so zameraním na tie, ktoré sa začali nedávno; b) aktualizované informácie o činnosti združenia; c) aktuality o činnostiach členov siete; d) redakčný článok, ktorý sa zaoberá témami týkajúcimi sa nešírenia a odzbrojenia, ktoré sú relevantné pre politiku EÚ.
                     
                  2.8.1.   
                  Výroba podcastu EUNPDC (pod vedením: IISS-Europe)
            
            
               Účel a opis projektu
            
            Táto činnosť predpokladá spustenie podcastu EUNPDC, ktorý sa bude zaoberať tematickými otázkami v rámci mandátu združenia. Vo fáze IV projektu sa v rámci série podcastov, ktorú organizuje IISS-Europe, vyprodukuje až 36 častí.
            
               Výsledky činností v rámci projektu
            
            
                        —
                     
                     
                        Zvýšenie povedomia a poznatkov inštitúcií Únie, členských štátov, občianskej spoločnosti a tretích krajín o hrozbách spojených s konvenčnými zbraňami, ZHN a ich nosičmi, čo im umožní tieto hrozby lepšie predvídať.
                     
                  
                        —
                     
                     
                        Podpora lepšieho pochopenia stratégií EÚ v oblasti nešírenia ZHN a stratégií týkajúcich sa RĽZ v rámci občianskej spoločnosti.
                     
                  
                        —
                     
                     
                        Zabezpečenie prepojenia medzi Úniou a sieťou odborných obcí.
                     
                  
                        —
                     
                     
                        Riadenie platformy, v rámci ktorej si odborné obce zaoberajúce sa otázkou nešírenia môžu vymieňať svoje nezávislé názory a analýzy týkajúce sa otázok súvisiacich so šírením ZHN a s konvenčnými zbraňami vrátane RĽZ.
                     
                  
                        —
                     
                     
                        Rozšírenie, riadenie a aktualizácia existujúcej siete nezávislých odborných obcí.
                     
                  
                        —
                     
                     
                        Umožnenie trvalého a bezplatného sťahovania dokumentov zo zasadnutí siete a od nezávislých odborných obcí, ktoré sa chcú podeliť o výsledky svojho výskumu bez finančnej náhrady.